Skietery oor Phoenix-moorde is vals nuus, sê polisieDie Suid-Afrikaanse Polisiediens sê hy neem met kommer kennis van plasings wat wyd op sosiale media gedeel word wat valslik beweer dat ŉ Indiër wat doodgeskiet is, betrokke was by onlangse moorde in Phoenix, KwaZulu-Natal. “Die polisie in KwaZulu-Natal het bevestig dat daar nie enige só skietvoorval was nie. Daar was ook nie ŉ skietery onlangs in die gebied wat in die plasings genoem word nie. Dit bevestig dus dat hierdie boodskappe vals nuus is,” sê kol. Brenda Muridili, nasionale woordvoerder van die polisie. Wat betref die Phoenix-moorde kan die polisie bevestig dat agt verdagtes tot dusver in hegtenis geneem is. “Een verdagte het reeds in die hof verskyn. Sy saak is tot 16 Augustus uitgestel. Die ander sewe verdagtes sal na verwagting Maandag in die hof verskyn. Van die verdagtes word na bewering reeds verbind met meer as een moordsaak. Ander staan tereg op aanklagte wat strek van poging tot moord tot opsetlike saakbeskadiging en dwarsboming van die gereg.” Die moontlikheid dat nog persone in hegtenis geneem kan word, word nie uitgesluit nie. “ŉ Toegewyde span speurders werk onverpoosd aan die ondersoek van die Phoenix-moorde.” Maroela Media het vroeër berig ŉ span van 10 speurders is saamgestel om die dood van 20 mense in Phoenix, noordwes van Durban, te ondersoek. Die mense het gesterf tydens onlangse opstande wat tot ongebreidelde plundering en geweld in KwaZulu-Natal, en daarna ook Gauteng, gelei het. Muridili waarsku sosialemediagebruikers om nie vals nuus te versprei wat geweld kan aanhits of spanning in gemeenskappe kan verhoog nie. “Die voortdurende verspreiding van sulke vals en kwaadwillige plasings word in ŉ baie ernstige lig beskou. Minstens vyf verdagtes is die afgelope week reeds in verskeie dele van die land in hegtenis geneem wat aanhitsende boodskappe opgeneem of geskep en dit toe op sosiale media versprei het – met die doel om geweld aan te hits. Die polisie is opdrag gegee om dié boodskappe te ondersoek en die oortreders op te spoor.”